“বাংলা জিততে এলে নাডু নয়, জুটবে ঝাড়়ু,” মিছিল শেষে BJP-কে তোপ মমতার

কলকাতা: “রাস্তাই আমাদের রাস্তা,” শুক্রবার বিকেল তিনটেয় একথা বলেই যাদবপুরের ৮-বি বাসস্ট্যান্ড থেকে প্রতিবাদ মিছিল (Protest Rally) শুরু মমতা বন্দ্যোপাধ্যায় (Mamata Banerjee)। পরে আনোয়ার শাহ রোড হয়ে মিছিল শেষ হয় হাজরায়। আর সেখানে গিয়েই একের পর এক ইস্যুতে বিজেপিকে (BJP) তুলোধনা করেন মুখ্যমন্ত্রী। পদ্ম শিবিরকে নিশানা করে এদিন মমতা বলেন, “বাংলাতে ঘেঁচু হবে, কীভাবে ললিপপ ধরাতে হয় জানি।”

এদিন বক্তব্যের মাঝে আইপ্যাক দফতর এবং প্রতীক জৈনের বাড়িতে ইডি হানা এবং তার পর সেখানে তাঁর পৌঁছনো প্রসঙ্গে মমতা বলেন, “তোমরা তো এসেছো সকাল ছ’টায়, আমি গেছি ১২টায়। এতক্ষণে তো সব নিয়ে চলে গেছো। আমি খবরটা শুনে প্রথমে ভেবেছিলাম,এসেছে কিছু জানতে বা দেখতে। তারপর আমার মনে হল, আমাদের দলের নথিপত্র নিয়ে চলে যাচ্ছে না তো? তখন আমি তড়িঘড়ি গেলাম।”

আরও পড়ুন: প্রতিবাদে পথে মমতা, মিছিলে শামিল নেতা-কর্মী থেকে টলিপাড়া

তারপরেই বিজেপিকে তোপ দেগে মমতা বলেন, “বাংলা জিততে এলে – নাডু নয়, জুটবে ঝাড়়ু। মার ঝাড়ু মার, ঝেটিয়ে বিদেয় কর।” একইসঙ্গে বিজেপির বাংলা দখলের দাবিকে কার্যত নস্যাৎ করে মুখ্যমন্ত্রী বলেন, “ছাব্বিশে আমাদের নয়, তোমাদের পতন হবে। তোমাদের পতন শুরু হয়ে গিয়েছে।” এর মাঝে কেন্দ্রের মোদি সরকারকেও নিশানা করেন তিনি। মমতা বলেন, “দিল্লিতে বিজেপি সরকার থাকবে না, থাকবে না, থাকবে না।”

এদিন মুখ্যমন্ত্রীর ভাষণে উঠে এল এসআইআর প্রসঙ্গও। তিনি নাম না করে নির্বাচন কমিশনারকে কটাক্ষ করে বলেন, “ভ্যানিশবাবু ১.৫ কোটি ভোট কাটার ক্ষমতা নিয়ে এসেছেন, সবার নাম কেটে ভোটে বিজেপিকে জেতাতে চান।” পরক্ষণেই হুঁশিয়ারির সুরে মমতা বলেন, “আমাদের এখানে পুঁতলে দিল্লিতে গিয়ে জন্মাব, দিল্লিতে পুঁতলে এখানে জন্মাব। এটা বাংলার মাটি।”